## Uredba o izmjenama i dopunama Uredbe o Uredu za središnju javnu nabavu Vlade Republike Hrvatske

### NN 78/2010 (23.6.2010.), Uredba o izmjenama i dopunama Uredbe o Uredu za središnju javnu nabavu Vlade Republike Hrvatske

VLADA REPUBLIKE HRVATSKE

2243

Na temelju članka 26. stavka 1. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004 i 77/2009) i članka 60. stavaka 1. i 2. Zakona o sustavu državne uprave (»Narodne novine«, br. 75/93, 92/96, 48/99, 15/2000, 127/2000, 59/2001, 199/2003 i 79/2007), Vlada Republike Hrvatske je na sjednici održanoj 28. svibnja 2010. godine donijela

UREDBU

O IZMJENAMA I DOPUNAMA UREDBE O UREDU ZA SREDIŠNJU JAVNU NABAVU VLADE REPUBLIKE HRVATSKE

Članak 1.

U Uredbi o Uredu za središnju javnu nabavu Vlade Republike Hrvatske (»Narodne novine«, broj 138/2009) u članku 2. stavku 1. podstavak 10. mijenja se i glasi:

»– sklapa ugovore ili okvirne sporazume;«

Iza stavka 1. dodaje se stavak 2. koji glasi:

»(2) Ured uspostavlja učinkovit sustav središnje javne nabave uz odgovornost prema poreznim obveznicima, državnom proračunu, obveznicima središnje nabave, te svim gospodarskim subjektima uključenim u javno-nabavno okruženje u cilju ostvarivanja ušteda u javnoj potrošnji, vodeći računa o optimalnom odnosu između kvalitete i cijene nabavljenih roba, radova i usluga, uvažavanju ekoloških i socijalno prihvatljivih načela, održive nabave te poticanju malog i srednjeg poduzetništva.«.

Članak 2.

U članku 3. iza stavka 1. dodaju se stavci 2. i 3. koji glase:

»(2) Ured obavlja središnju javnu nabavu i za Vladu Republike Hrvatske, urede i stručne službe Vlade Republike Hrvatske.

(3) U smislu ove Uredbe, pojedinačni naručitelji su naručitelji iz stavaka 1. i 2. ovoga članka.«.

Članak 3.

U članku 5. iza stavka 2. dodaje se stavak 3. koji glasi:

»Podatke iz stavka 1. ovoga članka za naručitelje iz članka 3. stavka 2. ove Uredbe objedinjava i Uredu dostavlja Ured za opće poslove Hrvatskoga sabora i Vlade Republike Hrvatske.«.

Članak 4.

U članku 8. stavku 1. iza podstavka 3. dodaje se novi podstavak 4. koji glasi:

»– izrađuje tehničke specifikacije (opise predmeta nabave) te sudjeluje u pripremi drugih dijelova dokumentacije za nadmetanje;«

Podstavak 5. mijenja se i glasi:

»– priprema prijedlog odluke o određivanju roba i usluga (nabavne kategorije) koje se nabavljaju putem središnje javne nabave;«

Podstavak 7. briše se.

Dosadašnji podstavci 4.-8. postaju podstavci 5.-9.

U stavku 2. podstavak 3. mijenja se i glasi:

»– sklapa ugovore ili okvirne sporazume;«

U stavku 3. iza podstavka 2. dodaje se novi podstavak 3. koji glasi:

»– vodi bazu podataka o sklopljenim ugovorima i okvirnim sporazumima te podnosi statistička izvješća Vladi Republike Hrvatske;«

Dosadašnji podstavak 3. koji postaje podstavak 4. mijenja se i glasi:

»– vodi portal za središnju javnu nabavu i objavljuje sklopljene ugovore i okvirne sporazume kao i ugovore sklopljene na temelju okvirnih sporazuma;«

Dosadašnji podstavak 4. postaje podstavak 5.

Članak 5.

Članak 9. mijenja se i glasi:

»(1) Radom Ureda upravlja predstojnik Ureda kojeg imenuje i razrješuje Vlada na prijedlog predsjednika Vlade. Predstojnika Ureda Vlada Republike Hrvatske imenuje temeljem provedenog javnog natječaja.

Predstojnik je za svoj rad i rad Ureda odgovoran Vladi.

Predstojnik ima prava i dužnosti čelnika tijela državne uprave u odnosu na državne službenike zaposlene u Uredu.

(2) Predstojnik može imati zamjenika i više pomoćnika.

Zamjenika predstojnika imenuje i razrješuje Vlada na prijedlog predstojnika Ureda.

Zamjenik zamjenjuje predstojnika i za svoj rad odgovoran je predstojniku Ureda i Vladi.

Pomoćnik predstojnika Ureda upravlja radom Odjela i na radno mjesto raspoređuje ga predstojnik Ureda.

Pomoćnik predstojnika za svoj rad odgovaran je predstojniku Ureda.«.

Članak 6.

Iza članka 9. dodaje se članak 9.a koji glasi: »Predstojnik Ureda može po potrebi donositi provedbene upute obveznicima primjene središnje javne nabave.«.

Članak 7.

Iza članka 11. dodaje se članak 11.a koji glasi:

»(1) Financijske, računovodstvene, kadrovske i druge opće poslove za potrebe Ureda obavlja Ured za opće poslove Hrvatskoga sabora i Vlade Republike Hrvatske.

(2) Sve troškove koji proizlaze iz obavljanja poslova Ureda, Ured za opće poslove Hrvatskoga sabora i Vlade Republike Hrvatske dužan je financijski i knjigovodstveno odvojiti i pratiti te Uredu, temeljem zakonskih propisa, periodično podnositi izvješća.«.

Članak 8.

U cijelom tekst Uredbe, osim u članku 3. stavku 1. riječi: »središnja tijela državne uprave« zamjenjuju se riječima: »pojedinačni naručitelji iz članka 3. stavka 3. ove Uredbe.«.

Članak 9.

Tablica Okvirni broj službenika i namještenika Ureda za središnju javnu nabavu Vlade Republike Hrvatske zamjenjuje se novom tablicom koja je sastavni dio ove Uredbe.

Predstojnik Ureda uskladit će Pravilnik o unutarnjem redu Ureda u skladu s odredbama ove Uredbe u roku od 30 dana od dana njezina stupanja na snagu.

Članak 10.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/10-01/02

Urbroj: 5030116-10-1

Zagreb, 28. svibnja 2010.

Predsjednica
Jadranka Kosor, dipl. iur., v. r.

OKVIRNI BROJ SLUŽBENIKA I NAMJEŠTENIKA UREDA ZA SREDIŠNJU JAVNU NABAVU VLADE REPUBLIKE HRVATSKE

|  |  |
| --- | --- |
| Unutarnje ustrojstvene jedinice Ureda | Broj službenika i namještenika |
| Predstojnik Ureda | 1 |
| Zamjenik predstojnika | 1 |
| Pomoćnik predstojnika | 3 |
| Stručni referent | 1 |
| Odjel za planiranje i upravljanje nabavnim kategorijama | 8 |
| Odjel za pravne poslove i ugovaranje | 3 |
| Odjel za analizu i kontrolu središnje javne nabave | 3 |
| UKUPNO: | 20 |

Uredba, NN 78/2010-2243